কৃষি উপকরণ ও কামলার মজুরি বেড়ে যাওয়ায় পাট চাষের খরচও বেড়ে গেছে। কৃষকের সঙ্গে কথা বলে জানা যায়, এক বিঘা জমিতে পাট চাষে জমি চষা বাবদ দেড় হাজার টাকা, সার ১ হাজার ২৫০ টাকা, বীজ ২০০ টাকা, মই দেওয়া  ৪০০ টাকা, সেচ ১ হাজার টাকা, নিড়ানি ৬ হাজার টাকা, কীটনাশক ২০০ টাকা, কাটা দেড় হাজার টাকা, পাট টানা, জাগ দেওয়া ও ধোয়া সাড়ে ৫ হাজার টাকা ও শুকানো ৫০০ টাকা। এক বিঘা পাট চাষে মোট খরচ ১৮ হাজার টাকার বেশি। চাষিরা জানান, এক বিঘাতে ১২ থেকে ১৪ মণ পাট উৎপাদন হয়ে থাকে। এক মণ পাটের দাম দেড় হাজার টাকার কম হলে চাষির হাতে লাভ থাকবে না। আর পাট চাষে লাভ না হলে চাষি ফের পাটের বদলে অন্য ফসলের আবাদ করবেন।